《庚戌正月十四日游半山寺次伯严韵》
清代·俞明震

昨岁古城隅，喧阗逐马迹。兹游复何有，败苇如折戟。

山僧阅世变，惘惘肃行客。兴来泉悦耳，事往尘涴壁。

偶然会心处，岂必夙所历。笑语得春先，馀寒觉昼寂。

远望牛首山，小于坐旁石。六代兴亡图，一一罗几席。

薄晴有新意，春气相与白。不有江山助，风光亦虚掷。

感念半山老，大名毁所积。是非逐世改，来者又谁惜。

明日约探梅，回视今复昔。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。